Nanset

Nanset er en bydel i Larvik kommune. Nanset har navn etter gården Nannasetr, som blant annet omfattet nåværende Larvik tettsted. norgeskart.no

Nanset var tidligere en del av Hedrum kommune, frem til Hedrum ble slått sammen med Larvik, Stavern, Brunlanes og Tjølling i 1988.  Kommuneadministrasjonsen for Hedrum kommune holdt til på Nanset fra 1952 til 1988, etter at kommunen ervervet bygningen Nedre Nanset. I 1978 flyttet kommuneadministrasjonen til Fresjeveien 12, også lokalisert på Nanset.

De først husene på Nanset ble bebygget i trekanten mellom Dr. Holms vei, Nansetveien og Greveien av skipsredere, skipsførere, handelsfolk samt håndverksmestre fra Larvik fra 1880-tallet, fordi det var lavere skatter i Hedrum kommune. I 1896 ble stedet ved kongelig resolusjon lagt inn under bygningslovens bestemmelser.

Senere ble Kjærmannskogen hugget og bebyggelsen strakte seg nordover. 

Karakteristisk for eiendommene på Nanset er at de har navn. Veiene på Nanset er oppkalt etter norske forfattere (Jonas Lie, Nordahl Grieg), nasjonale personligheter (slik som Kong Haakon VII, Roald Amundsen og Fridtjof Nansen) samt personer fra vikingtiden (slik som Dronning Gyda og Leiv Eriksson).

Nanset hadde egen skole (Nanset skole), idrettsforeninger (Larvik Turn og Nanset Idrettsforening), to korps (Nanset Skolekorps og Nanset Ungdomsmusikkorps) samt eget postkontor. En skateboardbane er anlagt på Månejordet. Nanset kirke er beliggende på Hovland.

 Kjente personer fra Nanset 
Asbjørn Aamodt, kunstner
Anette Bøe, skiløper
Birgitte Bøe, kunstner
Ragnar Daae, tegner
Helge Eftedal, gitarist og sanger
Tor Christian Hognestad, tekstilkunstner
Anne Holt, forfatter
Armand Larsen, bordtennisspiller
Carl Ludvig Larsen («Bombe-Larsen»), høyt dekorert krigsflyver
Odd Terje Lysebo, korpsdirigent og kultursjef
Bjørn Melø, tryllekunstner

 Referanser 

Kategori:Bosetninger i Larvik